आज समाजमा भ्रष्टाचार बढ्नुको एउटा प्रमुख कारण महँगो शिक्षा हुनु हो । शिक्षाको व्यापारीकरणले सकेसम्म महँगो स्कुलमा पढाउने प्रतिस्पर्धा चलेको छ । मान्छे मौका परेसम्म भ्रष्ट बन्नका निम्ति शैक्षिक शुल्कले बाध्य पारिरहेको छ । आजका बाबुआमाको सबैभन्दा ठूलो कमजोरी छोराछोरी भएका छन् । जिन्दगीभर आदर्श मूल्यमान्यतामा रहन चाहने र खोज्नेलाई पनि छोराछोरीको शिक्षा र उचित बन्दोबस्त गर्न नसक्दा मन पोल्छ । उसले जायज नाजायज हेर्न छाड्छ । केवल पैसा मात्र बटुल्छ र स्कुलको खातामा जम्मा गर्छ । आज एउटा गरीब घरको कुरा छाडौँ । सामान्य खान पुग्ने परिवारको एउटा मेधावी छात्रले एमबीबीएस पढ्छु भनेर कसरी सपना देख्ने ? जबकि एक करोड रुपियाँसम्म खर्च हुन थालिसक्यो यसमा । एउटी आमाले निकै संघर्ष गरेर छोरीले एसएलसी गराउन सक्छिन् तर नर्स बन्न चाहेमा २५ लाख रुपियाँ जुटाउन नसकेर उनको इच्छा र क्षमता त्यसै मर्छ ।
